Foto’s: Ghoemas uitgedeel midde omstredenheidDemi Lee Moore ontvang haar Ghoema-toekenning vir beste musiekvideo. (Skermskoot: Video via Facebook) Die Ghoema-musiektoekennings is Woensdagaand die Sun Arena in Pretoria uitgedeel te midde van ŉ herrie wat oor Steve Hofmeyr se benoeming losgebars het en talle kunstenaars wat die geleentheid geboikot het. Demi Lee Moore, wenner van die sangkompetisie Die Kontrak, se “Mis Eet Slaap Herhaal” het skoonskip gemaak met vyf toekennings. Sy het gewen in die kategorieë vir beste liedjie van die jaar, beste pop-album van ŉ vroulike kunstenaar, beste musiekvideo, topverkoper-album van die jaar en gewildste liedjie van die jaar. “Ek dink nie ek sou hier gestaan het as ‘Die Land’ nie onttrek was nie.” Met dié woorde en onder luide toejuiging het Moore haar toekenning vir die beste musiekvideo by die Ghoemas ontvang. Die Ghoema Musiek Trust het vroeër besluit om die benoeming vir “Die Land” te onttrek weens druk van MultiChoice wat gedreig het om sy borgskap te onttrek indien dit nie gedoen word nie. Tarryn Lamb (Foto: Anja van der Merwe/ Maroela Media) “Ons is hier om Afrikaanse musiek te vier en ek voel dit is waaroor dit moet gaan. Maar gelukkig gaan dit nie oor my nie. Dit gaan oor Christian Wolf wat my video gemaak het, asook ‘Die Land’ se video. Johan Oberholzer wat ‘Mis Eet Slaap Herhaal’ geskryf het, asook ‘Die Land’,” het Moore gesê. “Ek wil hierdie deel met die vyf kunstenaars wat nie vanaand vereer word nie. Verder wil ek dit opdra aan elke persoon wat nog hoop het in hierdie land, wat bly in hierdie land, wat hulle kinders grootmaak in hierdie land en wat lief is vir hierdie land.” Adam Tas, Bobby van Jaarsveld, Corlea, Jay, Bok van Blerk, Dewald Wasserfall, Ruhan du Toit, Arno Jordaan, Manie Jackson en Nicholis Louw is net sommige van die kunstenaars wat nié die geleentheid bygewoon het nie. Tarryn Lamb was ook ŉ duidelike gunsteling en het met drie toekennings weggestap vir haar album Mal Oor Jou. Lamb het gewen vir die beste kontemporêre album vir ŉ vroulike kunstenaar, vroulike kunstenaar van die jaar en album van die jaar. Die naaswenner van Die Kontrak, Ivan Roux, het die toekenning vir beste nuweling ontvang. Die Ghoemas is vanjaar vir die eerste keer by die Sun Arena gehou, terwyl dit vorige jare by Emperors Palace in Johannesburg plaasgevind het. Daar was ook vanjaar meer kategorieë as in vorige jare. André Schwartz het ŉ eretoekenning vir sy lewensbydrae in die musiekbedryf ontvang. Hier is die volledige lys wenners: Beste nuweling Ivan Roux – Daai Ding Beste liedjie “Mis Eet Slaap Herhaal” – Demi Lee Moore Beste hip-hop-liedjie “Ben Ten” – Early B Beste pop-album: Manlike kunstenaar Sous – Snotkop Beste pop-album: Vroulike kunstenaar Mis Eet Slaap Herhaal – Demi Lee Moore Beste kontemporêre album: Manlike kunstenaar Liefdegenerasie – Refentse Beste kontemporêre album: Vroulike kunstenaar Mal Oor Jou – Tarryn Lamb Beste album deur ’n duo of ’n groep Bewe – Adam Beste gospel‑album S1ng – S1 Beste kinderalbum of DVD Buster & Bella en die Agt Talente – Buster & Bella Beste alternatiewe album Die Liefde Album – Jan Blohm Beste rock-album Die Middernagtrein – Piet Botha Beste hip-hop-album Al Jerome – Jerome Rex Beste boere- of tradisionele album Tuisgebak – Brian Nieuwoudt & Fred Rheeder Beste instrumentele album Joy – Lizelle Le Roux Beste musiekvideo “Mis Eet Slaap Herhaal” – Demi Lee Moore Beste liedjieskrywer: Solo Pietman Geldenhuys Beste liedjieskrywer: Groep Francois Henning en Dirk van Niekerk Beste vervaardiger: Solo Robin Kielly Best vervaardiger: Groep Elvis Blue en Juan ‘Floors’ Oosthuizen Mees afgelaaide album van die jaar Die Liefde Album – Jan Blohm Mees afgelaaide liedjie van die jaar “Die Sluise van die Hemel” – Robbie Wessels en Bok Van Blerk Mees gestroomde album van die jaar Aangename Kennis – Early B Mees gestroomde liedjie van die jaar “Die Sluise van die Hemel” – Robbie Wessels en Bok Van Blerk Die publiek se keuse: Manlike kunstenaar Manie Jackson Die publiek se keuse: Vroulike kunstenaar Jennifer Zamudio Die publiek se keuse: Duo of groep Vatvas Dansorkes Bekendste liedjie van die jaar “Mis Eet Slaap Herhaal” – Demi Lee Moore Lewenslange bydrae The Rockets Lewenslange bydrae André Schwartz Spesiale toekenning: Topverkoper‑album van die jaar Mis Eet Slaap Herhaal – Demi Lee Moore Groep van die jaar Adam Manlike kunstenaar van die jaar Snotkop Vroulike kunstenaar van die jaar Tarryn Lamb Album van die jaar Mal Oor Jou – Tarryn Lamb